Správa Komisie Európskemu parlamentu a Rade - Prvá správa o vykonávaní ustanovení Protokolu č. 3 o výsostných územiach Spojeného kráľovstva Veľkej Británie a Severného Írska na Cypre, pripojeného k Aktu o pristúpení z roku 2003 /* KOM/2010/0155 v konečnom znení */





[pic] | EURÓPSKA KOMISIA | Brusel, 19.4.2010 KOM(2010)155 v konečnom znení SPRÁVA KOMISIE EURÓPSKEMU PARLAMENTU A RADE Prvá správa o vykonávaní ustanovení Protokolu č. 3 o výsostných územiach Spojeného kráľovstva Veľkej Británie a Severného Írska na Cypre, pripojeného k Aktu o pristúpení z roku 2003 SPRÁVA KOMISIE EURÓPSKEMU PARLAMENTU A RADE Prvá správa o vykonávaní ustanovení Protokolu č. 3 o výsostných územiach Spojeného kráľovstva Veľkej Británie a Severného Írska na Cypre, pripojeného k Aktu o pristúpení z roku 2003 Úvod Akt o pristúpení z roku 2003[1], ku ktorému je pripojený Protokol č. 3 o výsostných územiach Spojeného kráľovstva Veľkej Británie a Severného Írska na Cypre[2] (ďalej len „protokol“), nadobudol platnosť 1. mája 2004. Protokol určuje, ktoré ustanovenia Zmluvy o založení Európskeho spoločenstva a súvisiace právne predpisy ES (teraz právne predpisy Európskej únie) sa vzťahujú na výsostné územia Spojeného kráľovstva Akrotiri a Dhekelia na Cypre (ďalej len „výsostné územia“) a zavádza osobitné opatrenia na uplatňovanie týchto ustanovení. Táto správa sa nezaoberá pohybom osôb, tovaru a služieb cez demarkačnú líniu medzi oblasťami Cyperskej republiky, v ktorých vláda Cyperskej republiky nevykonáva účinnú správu, a oblasťami, v ktorých ju vykonáva, a Východným výsostným územím na základe nariadenia Rady (ES) č. 866/2004 z 29. apríla 2004 o režime podľa článku 2 protokolu 10 Aktu o pristúpení.[3] [4] Táto správa sa vzťahuje na obdobie od 1. mája 2004 do 30. apríla 2009. CLÁ, NEPRIAME DANE A SPOLOčNÁ OBCHODNÁ POLITIKA Výsostné územia sú súčasťou colného územia Únie[5]. V súlade s článkom 2 protokolu sa preto na tieto účely vzťahujú na výsostné územia niektoré akty colnej a spoločnej obchodnej politiky (priebežne zmenené a doplnené alebo nahradené) a ich vykonávacie akty[6]. Uplatňovanie tejto časti acquis správou SBA, ako aj súvisiaca spolupráca s príslušnými orgánmi Cyperskej republiky sa hodnotia ako uspokojivé. Komisia nemá poznatky o žiadnych sťažnostiach. Toto isté v podstate platí pre uplatniteľné akty Spoločenstva o daniach z obratu, spotrebných daniach a ostatných formách nepriamych daní[7]. Komisia však zistila určité riziká, pokiaľ ide o úľavy a oslobodenia z ciel a daní na dodávky pre ozbrojené sily Spojeného kráľovstva a priradený personál[8] (tieto výhody zaručuje už zmluva o založení[9] a protokol ich zachováva). Tieto riziká sa týkajú predovšetkým oslobodenia od DPH pre ozbrojené sily Spojeného kráľovstva a civilných zamestnancov, ktorí ich sprevádzajú: v prvom rade skutočnosť, že niektoré tovary podliehajúce DPH nie sú na prídel, poskytuje priestor na zneužívanie (toto sa týka najmä dopravných prostriedkov), a v druhom rade, že správa výsostných území si zrejme vykladá oslobodenie od DPH príliš všeobecne – tak, že by sa malo vzťahovať aj na rodinných príslušníkov týchto zamestnancov.[10] Komisia tento problém bližšie preskúma a podľa potreby podnikne nevyhnutné kroky. SPOLOčNÁ POľNOHOSPODÁRSKA POLITIKA Na výsostné územia sa vzťahuje spoločná poľnohospodárska politika (SPP)[11]. Jej vykonávanie prebieha bez problémov. Spojené kráľovstvo poverilo všetkými poľnohospodárskymi záležitosťami na výsostných územiach Cyperskú republiku.[12] Spolupráca medzi správou výsostných území a príslušnými cyperskými orgánmi funguje dobre. Vo vykazovanom období uplatňoval príslušný orgán Cyperskej republiky tieto schémy v rámci SPP pre príjemcov nachádzajúcich sa na výsostných územiach: i) režim jednotnej platby na plochu; ii) opatrenia na rozvoj vidieka z 3 rôznych osí a iii) opatrenia na základe spoločnej organizácie trhu, najmä v sektore vinárstva. Cyperská organizácia pre poľnohospodárske platby dostala množstvo žiadostí týkajúcich sa jednotlivých schém, následne sa vykonávali kontroly na mieste a prebiehalo skutočné vyplácanie prostriedkov. Komisia nebola upozornená na žiadne problémy, ktoré by mali vplyv na uplatňovanie SPP. Overovanie na základe dostupných informácií (zoznam kontrol na mieste za rok 2008) potvrdilo, že žiadosti pochádzali z týchto území. Certifikačný orgán rovnako považuje správu poľnohospodárskych dotácií (vrátane vyplácania) Cyperskou republikou, najmä systémy vnútornej kontroly cyperskej platobnej agentúry, za primeranú. Cyperská republika nahlásila len menšie problémy s vybavovaním žiadostí a vykonávaním kontrol na mieste. Tieto problémy sa týkali: i) merania plôch pomocou zariadení GPS v blízkosti antén inštalovaných správou výsostných území (kde bolo obtiažne alebo nemožné nájsť signál GPS); ii) skutočnosti, že správa výsostných území udeľuje povolenia na využívanie poľnohospodárskych plôch len na jeden rok, zatiaľ čo na vykonávanie rôznych opatrení na rozvoj vidieka sú potrebné zmluvy na päť alebo viac rokov (napr. pri agroenviromentálnych plochách) – v týchto prípadoch sú príslušné pozemky schválené ako oprávnené na udelenie dotácie, ale žiadateľ musí každý rok predložiť obnovený dokument (vydaný správou výsostných území), a iii) oznámeného rizika[13], že je zložité získať povolenie na stavbu nových budov od správy výsostných území (čo môže obmedzovať niektoré schémy SPP). VETERINÁRNE A FYTOSANITÁRNE OTÁZKY Cyperská republika je poverená uplatňovaním veterinárnych a fytosanitárnych predpisov Európskej únie uvedených v článku 3 písm. b) protokolu.[14] Nariadenie výsostných území o poľnohospodárskych ustanoveniach z roku 2007 obsahuje rad zákonov Cyperskej republiky vykonávajúcich opatrenia vo veterinárnej a fytosanitárnej oblasti, ktorých priamym cieľom je ochrana verejného zdravia. Vláda Cyperskej republiky informuje správu výsostných území o všetkých prípadoch prijatia alebo zmien a doplnení súvisiacich právnych predpisov. Ďalej v prípade mimoriadnych udalostí[15] existuje úzka spolupráca pri koordinácii opatrení, ktoré sú potrebné na kontrolu chorôb. Produkty z tretích krajín, pre ktoré sa vyžaduje fytosanitárne osvedčenie, sa nemôžu na výsostné územia dostať priamo, ale vstupujú na Cyprus prostredníctvom niektorého prístavu alebo letiska vo vládou kontrolovanej oblasti Cyperskej republiky. Preto inšpektori príslušných cyperských orgánov vykonávajú potrebné kontroly na oficiálnych miestach vstupu do Cyperskej republiky. Porovnateľné postupy sa uplatňujú pri dovoze zvierat a živočíšnych produktov z tretích krajín, ktoré musia prejsť veterinárnou kontrolou. Vykonávanie tohto ustanovenia protokolu sa hodnotí ako uspokojivé. Nevyskytli sa žiadne ťažkosti ani praktické problémy. Komisia nebola upozornená na žiadne sťažnosti. SOCIÁLNE ZABEZPEčENIE Článok 4 protokolu stanovuje, že osoby s bydliskom alebo zamestnané na výsostných územiach, na ktoré sa vzťahujú predpisy sociálneho zabezpečenia Cyperskej republiky, sa na účely nariadenia Rady (EHS) č. 1408/71[16] považujú za osoby s bydliskom alebo zamestnané na území Cyperskej republiky[17]. Z hľadiska sociálneho zabezpečenia teda protokol v praxi zaručuje ľuďom pracujúcim na výsostných územiach[18] rovnaké zaobchádzanie ako ľuďom, ktorí pracujú v Cyperskej republike. S cieľom uľahčiť uplatňovanie cyperských právnych predpisov v oblasti sociálneho zabezpečenia prevzala správa výsostných území ustanovenia príslušných cyperských predpisov.[19] Správa výsostných území rovnako zaviedla (v angličtine) všetky formuláre používané službami sociálneho zabezpečenia Cyperskej republiky. Nevyhnutné administratívne opatrenia sa stanovujú dvojstrannou dohodou. S výnimkou zamestnania vo vojenských objektoch sú dohľadom nad ich uplatňovaním vo všeobecnosti poverené príslušné orgány Cyperskej republiky. Vykonávanie tohto ustanovenia protokolu je efektívne. Komisia nebola upozornená na žiadnu sťažnosť. SPRAVODLIVOSť A VNÚTORNÉ VECI Podľa článku 5 protokolu Cyperská republika nie je povinná vykonávať kontrolu osôb, ktoré prekračujú jej hranice na mori a na súši pri vstupe na výsostné územia, ale Spojené kráľovstvo vykonáva kontrolu osôb prekračujúcich vonkajšie hranice výsostných území. „Vonkajšie hranice výsostných území“ sa definujú ako „ich morské hranice a ich letiská a námorné prístavy, ale nie ich hranice na mori a na súši s Cyperskou republikou“ .[20] Inými slovami, správa výsostných území nemá povinnosť vykonávať kontroly osôb na pozemných hraniciach s Cyperskou republikou.[21] Počas vykazovaného obdobia boli ako „miesta vstupu“ označené len RAF Akrotiri a trojmíľové pásmo pobrežia Dhekelie.[22] Toto pobrežné pásmo, ktoré sa má používať len na obmedzené účely, sa však počas vykazovaného obdobia takto nevyužívalo. Obidve miesta vstupu sú vyhradené pre vojenských a civilných zamestnancov napojených na britské ozbrojené sily na Cypre alebo na správu výsostných území. Správa výsostných území nevedie záznamy o počte ani štátnej príslušnosti osôb prekračujúcich hranice. Komisia nebola informovaná o žiadnom incidente. Len v jedinom prípade (kríza v Libanone v roku 2006) sa správa výsostných území odchýlila od podmienok prekračovania vonkajších hraníc výsostných území štátnymi príslušníkmi tretích krajín, ako sa uvádza vo štvrtej časti bode 3 písm. a) prílohy k protokolu[23], a to z humanitárnych dôvodov[24]. Vtedy bol počas niekoľkých prvých dní evakuácie letecky prepravený z Libanonu do RAF Akrotiri malý počet štátnych príslušníkov tretích krajín (menej než 50).[25] Pokiaľ ide o dozor nad vonkajšími hranicami výsostných území, správa výsostných území vykonáva pravidelné kontroly pozdĺž morských hraníc. Záležitosti týkajúce sa azylu upravuje memorandum o porozumení medzi oboma krajinami, podľa ktorého sa povinnosťou posúdiť žiadosti o azyl od žiadateľov, ktorí prvýkrát vstúpili na ostrov Cyprus cez výsostné územia, poveruje Cyperská republika. Táto tiež posudzuje žiadosti všetkých žiadateľov o azyl, ktorí vstúpili do vládou kontrolovanej oblasti Cyperskej republiky cez Východné výsostné územie.[26] Cyperská republika nebola poverená žiadnou ďalšou súvisiacou funkciou. Pri vykonávaní ustanovení bodu 5 a štvrtej časti prílohy k protokolu nedošlo k žiadnym nezrovnalostiam. Kontroly osôb a dozor nad vonkajšími hranicami výsostných území, ktoré vykonáva správa výsostných území, rovnako ako spolupráca s orgánmi Cyperskej republiky sa hodnotia ako primerané. . OSTATNÉ OBLASTI PRÁVA EURÓPSKEJ ÚNIE Nad rámec protokolu správa výsostných území vytvorila predpoklady pre jednostranné použitie priamo uplatniteľného práva EÚ.[27] V dôsledku toho sa na výsostné územia nepriamo vzťahujú aj ďalšie časti acquis . Toto nariadenie vykonáva záväzok správy výsostných území, že „ právne predpisy vzťahujúce sa na cyperské obyvateľstvo britských výsostných území sa budú čo najviac zhodovať s právnymi predpismi republiky .“[28] V súlade s týmto záväzkom správa výsostných území najmä prijala euro ako svoju menu súčasne s Cyperskou republikou (1. januára 2008).[29] ZÁVER Protokol č. 3 o výsostných územiach Spojeného kráľovstva Veľkej Británie a Severného Írska na Cypre, pripojený k Aktu o pristúpení z roku 2003, vstúpil do platnosti 1. mája 2004. Určuje, ktoré ustanovenia práva Európskej únie sa vzťahujú na výsostné územia Spojeného kráľovstva Akrotiri a Dhekelia na Cypre, a stanovuje osobitný režim na vykonávanie týchto ustanovení. Pokiaľ ide o clá, nepriame dane a spoločnú obchodnú politiku, vykonávanie tejto časti acquis správou výsostných území, ako aj spolupráca s príslušnými orgánmi Cyperskej republiky sa hodnotia ako uspokojivé. Bolo však zistené riziko týkajúce sa úľav a oslobodenia od ciel a daní na dodávky pre ozbrojené sily Spojeného kráľovstva a im priradený personál. Uplatňovanie spoločnej poľnohospodárskej politiky na výsostných územiach prebieha bez problémov. Cyperská republika nahlásila len menšie problémy s vybavovaním žiadostí a vykonávaním kontrol na mieste. Vykonávanie ustanovení protokolu o veterinárnych a fytosanitárnych záležitostiach sa hodnotí ako uspokojivé. Neobjavili sa žiadne ťažkosti ani praktické problémy. Komisia nebola upozornená na žiadne sťažnosti. Vykonávanie ustanovení o sociálnom zabezpečení sa hodnotí ako efektívne. Komisia tiež nebola upozornená na žiadne sťažnosti. Pri vykonávaní ustanovení v oblasti spravodlivosti a vnútorných záležitostí nedošlo k žiadnym nezrovnalostiam. Kontroly osôb a dozor nad vonkajšími hranicami výsostných území, ktoré vykonáva správa výsostných území, rovnako ako spolupráca s orgánmi Cyperskej republiky sa hodnotia ako primerané. Celkovo možno dospieť k záveru, že protokol č. 3 Aktu o pristúpení z roku 2003 poskytuje účinný spôsob, ako uplatňovať niektoré ustanovenia práva Európskej únie na výsostných územiach Spojeného kráľovstva Veľkej Británie a Severného Írska Akrotiri a Dhekelia na Cypre. Komisia bude aj naďalej sledovať vykonávanie protokolu, najmä so zreteľom na zistené riziká. [1] Akt o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia, Ú. v. EÚ L 236, 23.9.2003, s. 33. [2] Ú. v. EÚ L 236, 23.9.2003, s. 940. [3] Ú. v. EÚ L 161, 30.4.2004, s. 128. [4] Informácie o uplatňovaní nariadenia o demarkačnej línii sa nachádzajú v ročných správach Komisie Rade o demarkačnej línii [pozri napr. KOM(2009) 478 v konečnom znení, 14.9.2009]. [5] Pozri článok 2 ods. 1 a článok 7 ods. 1 protokolu. [6] Pozri prvú časť prílohy k protokolu. [7] Pozri článok 2 ods. 2 protokolu a druhú časť prílohy k protokolu. [8] Pozri článok 2 ods. 3 protokolu a tretiu časť prílohy k protokolu. [9] Zmluva o založení Cyperskej republiky, 16. august 1960. [10] Takýto výklad by bol v rozpore s článkom 151 ods. 1 písm. e) smernice o DPH (smernica Rady 2006/112/ES z 28. novembra 2006, Ú. v. EÚ L 347, 11.12.2006, s. 1). [11] Pozri článok 3 písm. a) protokolu. [12] Na základe SBA Agricultural Provisions Ordinance [nariadenie výsostných území o poľnohospodárskych ustanoveniach] 2007, nariadenie č. 9 z roku 2007, „The Sovereign Base Areas Gazette“ č. 1454, 20.4.2007, dodatok č. 2, s. 83 (ďalej len „nariadenie o poľnohospodárskych ustanoveniach z roku 2007“). [13] Komisiu o tom informoval počas audítorskej misie jeden príjemca nachádzajúci sa na výsostných územiach. [14] V dôsledku toho fytosanitárni inšpektori Cyperskej republiky kontrolujú všetky zásielky zemiakov, ktoré smerujú zo severnej časti Cypru cez demarkačnú líniu na Východné výsostné územie. [15] Napríklad v prípade vypuknutia nákazlivých chorôb zvierat ako bola vtáčia chrípka alebo slintačka a krívačka v rokoch 2006 a 2007. [16] Nariadenie Rady (EHS) č. 1408/71 zo 14. júna 1971 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov, ktorí sa pohybujú v rámci spoločenstva (Ú. v. ES L 149, 5.7.1971, s. 2). [17] Keďže výsostné územia sú súčasťou územia Spojeného kráľovstva, ľudia tu zamestnaní sa považujú za zamestnaných v Spojenom kráľovstve a v dôsledku toho by sa na nich vzťahovali predpisy sociálneho zabezpečenia Spojeného kráľovstva [v súlade s nariadením Rady (EHS) č. 1408/71]. Na základe uvedeného nariadenia by sa preto tieto osoby na Cypre považovali za cudzincov. Napríklad aby mohli využívať zdravotnú starostlivosť na Cypre, museli by v náležitých prípadoch získať predchádzajúce povolenie zdravotníckych orgánov Spojeného kráľovstva. Týmto problémom sa zaoberá článok 4 protokolu. [18] Vojenský personál a úradníci Spojeného kráľovstva nepodliehajú cyperským predpisom sociálneho zabezpečenia, ale podľa článku 13 ods. 2 písm. d) a článku 13 ods. 2 písm. e) nariadenia Rady (EHS) č. 1408/71 podliehajú právnym predpisom o sociálnom poistení Spojeného kráľovstva a nevyužívajú ustanovenia článku 4 protokolu. [19] Social Insurance Ordinance [nariadenie o sociálnom poistení] 1980, Gazette č. 569, 2.10.1982. [20] Pozri štvrtú časť bod 1 prílohy k protokolu. [21] Avšak s výnimkou hranice medzi Východným výsostným územím a územiami, kde vláda Cyperskej republiky nevykonáva účinnú správu (ktorá sa počas pozastavenia uplatňovania acquis podľa protokolu č. 10 považuje za súčasť vonkajších hraníc výsostných území; pozri článok 2 ods. 2 protokolu č. 10 Aktu o pristúpení z roku 2003). [22] V súlade so štvrtou časťou bodom 1 písm. b) prílohy k protokolu správa výsostných území uznáva od 11. augusta 2009 ako „hraničné priechody“: RAF Akrotiri, Akrotiri Mole, Watson’s Mole v Dhekelii a Kingsfield Airfield v Dhekelii. [23] Ide najmä o podmienku vlastniť platný cestovný doklad a prípadne platné vízum pre vstup do Cyperskej republiky. [24] Pozri štvrtú časť bod 3 písm. b) prílohy k protokolu. [25] Podľa informácií od správy výsostných území išlo o naliehavé prípady. Všetky ďalšie osoby z tretích krajín, ktoré vstúpili na Cyprus počas libanonskej krízy, boli prepravené do prístavu Limassol vo vládou kontrolovanej oblasti Cyperskej republiky a prešli imigračnou kontrolou orgánov Cyperskej republiky. [26] Pozri bod 7 písm. b) štvrtej časti prílohy k protokolu. [27] Pozri „European Community (Specified Measures) Ordinance [nariadenie týkajúce sa (osobitných opatrení) Európskych spoločenstiev] 2005“, nariadenie č. 24 z roku 2005. [28] Oddiel 3 ods. 2 dohody v podobe výmeny nót medzi Spojeným kráľovstvom a Cyperskou republikou o správe výsostných území Spojeného kráľovstva, ktorá bola uzavretá 16. augusta 1960 („dodatok O“). [29] Pozri „European Community (Specified Measures) (Medals and Tokens similar to Euro coins) Order [nariadenie týkajúce sa (osobitných opatrení) Európskych spoločenstiev (medaily a žetóny podobné eurominciam) 2008“, verejný nástroj č. 37 z roku 2008, uverejnený v Gazette č. 1518, 10.11.2008.